‘Maatjie-banke’ die antwoord vir eensame kindersSammie Vance (Foto: Heidi Vance, Facebook) Vir sommige kinders (en selfs talle volwassenes) is dit baie moeilik om maats te maak. Die negejarige Sammie Vance van Fort Wayne, Indiana, het ŉ slim plan beraam om dié probleem op te los! Sy het boonop ook ŉ kreatiewe manier gekry om haar projek te finansier en dit is nou ŉ veilige plek vir enige kind indien hulle maats wil maak. Alhoewel die idee rondom “Buddy Benches” nie nuut is nie, is dit steeds nie by talle skole beskikbaar nie. Die idee rondom ŉ “maatjie-bank” is dat die banke op die speelgrond beskikbaar is en enigiemand wat eensaam voel, kan daarop gaan sit. Ander kinders kan dan sien dat daardie kind ŉ maat nodig het en hulle kan ook op die bank gaan sit. Dis ook ŉ veilige plek vir kinders teen boelies en onderwysers kan ook die bank dophou. Heidi Vance, Sammie se ma, het aan Babble vertel haar dogter het van die idee te hore gekom toe sy tydens haar vakansie ŉ bybelskool bygewoon het. Sy het dadelik huis toe gekom en haar ma opgewonde van die idee vertel. Sammie het vir haar ma gesê sy sal graag ook só bankie by haar skool wil sien en die twee het planne begin beraam om seker te maak dat dit kan gebeur. Vance het van ŉ maatskappy te hore gekom wat herwinde plastiekdoppies in banke kan verander en het gedink dis die perfekte manier om die projek te finansier. Boonop kos ŉ nuwe bank ongeveer $900 (R10 000) en ŉ herwindeplastiekbank slegs ongeveer $250 (byna R3 000). Die twee het met die skoolhoof gesels en hy het die projek goedgekeur. Sammie het ŉ tekenprent gemaak wat die idee van die Buddy Bench verduidelik met ŉ video wat haar ma op Facebook gepubliseer het. Tesame met die skool se skoolbeheerliggaam, lede van die gemeenskap en drie berigte in gemeenskapskoerante, het hulle sommer vinnig meer as 700 kg se plastiekdoppies ingesamel! Hulle het plastiekdoppies van oor Amerika ontvang en selfs van Afrika, Israel, Duitsland en Nederland soos persone van haar projek te hore gekom het. Hulle het ook “talle wonderlike briewe” gekry ter ondersteuning van die projek. Hulle kon uiteindelik drie banke by Sammie se skool inrig en het genoeg doppies oorgehad om drie ander plaaslike skole te help wat ook hul eie vriendskapsbanke wou inrig.